CP ટૅન્કમાં રહેતા અને છેલ્લાં સાત વર્ષથી ગિરગામ ચોપાટી પર ગણેશમૂર્તિનું વિસર્જન કરવા આવતા તેજસ મહેતાને પણ ગઈ કાલે માછલીએ દંશ માર્યો હતો. તેમણે ‘મિડ-ડે’ને કહ્યું હતું કે ‘લગભગ સાંજે સાડાછ વાગ્યાની આસપાસ હું દરિયામાં મૂર્તિ લઈને અંદર જઈ રહ્યો હતો ત્યારે મને ત્યાં રહેલા એક યુવકે દરિયામાં સંભાળીને પગ મૂકજો કહીને ચેતવ્યો હતો. ત્યારે મને એમ કે તેને મૂર્તિનું વિસર્જન કરવા વધુ પૈસા જોઈતા હશે એટલે તે મને ડરાવી રહ્યો હશે એટલે મેં તેની ચેતવણી પ્રત્યે ધ્યાન ન આપ્યું અને મૂર્તિને પાણીમાં વિસર્જિત કરીને બહાર નીકળી રહ્યો હતો ત્યારે છીછરા પાણીની અંદર રહેલા મારા પગમાં મને અચાનક કંઈક કરડી ગયું અને પગ જેવો ઉપર કર્યો ત્યારે લોહીનો ફુવારો ઊડવા લાગ્યો હતો. હું ઑલરેડી હાર્ટ-પેશન્ટ હોવાથી મારા સહિત ઘરના તમામ સભ્યો ડરી ગયા હતા અને અમે આજુબાજુ જોયા વગર સીધા કમ્બાલા હિલ હૉસ્પિટલમાં દોડી ગયા હતા. ત્યાં ટ્રીટમેન્ટ ચાલુ કરી ત્યાં જ મારા જેવો બીજો એક પેશન્ટ દોડી આવ્યો ત્યારે અમને ખબર પડી હતી કે ગિરગામ ચોપાટી પર માછલી દંશ મારે છે.’